ຮອງປະທານປະເທດ ສຳເລັດການຢ້ຽມຢາມສັນ ຖະວະໄມຕີ ສສ ຫວຽດນາມ ຢ່າງເປັນທາງການ
ອີງຕາມການລາຍລາຍຂ່າວຂອງ ສໍານັກຂ່າວສານປະເທດລາວວ່າ : ຄະນະຜູ້ແທນຂັ້ນສູງແຫ່ງ ສປປ ລາວ ນຳໂດຍສະຫາຍ ພັນຄຳ ວິພາວັນ ກຳມະການ ກົມການເມືອງ ສູນກາງພັກ, ຜູ້ປະຈຳການຄະນະ ເລຂາທິການສູນກາງພັກ, ຮອງປະທານປະເທດແຫ່ງ ສປປ ລາວ ໄດ້ສຳເລັດການຢ້ຽມຢາມ ສສ ຫວຽດນາມ ເພື່ອຮ່ວມງານສະເຫລີມສະຫລອງ ສອງວັນປະຫວັດສາດ ການພົວ ພັນຮ່ວມມື ລາວ-ຫວຽດນາມ ຄື ວັນເຊັນສົນທິ ສັນຍາມິດຕະພາບ ແລະ ການຮ່ວມມືຮອບດ້ານ ຄົບຮອບ 40 ປີ (18/7/1977-18/7/2017) ແລະ ວັນສ້າງຕັ້ງ ສາຍພົວພັນການທູດ ຄົບຮອບ 55 ປີ (5/9/1962-5/9/2017) ແລະ ສຳເລັດການຢ້ຽມຢາມ ສັນຖະວະໄມຕີ ສສ ຫວຽດນາມ ຢ່າງເປັນທາງການ ແຕ່ວັນທີ 17-19/7/2017
ໃນໄລຍະເຄື່ອນໄຫວຢ້ຽມຢາມ ສສ ຫວຽດນາມ ເປັນເວລາ 3 ວັນນັ້ນ ສະຫາຍ ພັນຄຳ ວິພາວັນ ພ້ອມຄະນະ ໄດ້ເຂົ້າຮ່ວມງານໂຮມຊຸມນຸມ ສະເຫລີມສະຫລອງ ວັນເຊັນສົນທິສັນຍາ ມິດຕະພາບ ແລະ ການຮ່ວມມືຮອບດ້ານ ຄົບຮອບ 40 ປີ ແລະ ວັນສ້າງຕັ້ງສາຍພົວພັນການທູດ ລະຫວ່າງ ສາທາລະນະລັດ ສັງຄົມນິຍົມຫວຽດນາມ ແລະ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 55 ປີ, ຮ່ວມເປີດງານວາງສະແດງຮູບພາບ ສາຍພົວພັນອັນເປັນມູນເຊື້ອ, ຄວາມສາມັກຄີແບບພິເສດ ລາວ-ຫວຽດນາມ, ຫວຽດນາມ-ລາວ, ຢ້ຽມຄໍານັບສະຫາຍ ຫງວຽນ ຟູ ຈ້ອງ ເລຂາທິການໃຫຍ່ ພັກກອມມູນິດຫວຽດນາມ, ຢ້ຽມຄໍານັບ ສະຫາຍ ເຈິ່ນ ດ້າຍ ກວາງ ປະທານປະເທດ, ຢ້ຽມຢາມ ສະຫາຍ ນາງ ຫງວຽນ ທິ ກິມ ເງິນ ປະທານສະພາແຫ່ງຊາດ, ສະຫາຍ ຫງວຽນ ຊວນ ຟຸກ ນາຍົກລັດຖະມົນຕີ ແຫ່ງ ສສ ຫວຽດນາມ ແລະ ໄດ້ເປັນກຽດປະດັບຫລຽນຄໍາແຫ່ງຊາດ ແຫ່ງ ສປປ ລາວ ແລະ ຫລຽນໄຊອິດສະຫລະຊັ້ນ I ໃຫ້ແກ່ບັນດາສະຫາຍຫວຽດນາມ ທີ່ມີຜົນງານອັນໃຫຍ່ຫລວງ, ມີຄຸນງາມຄວາມດີຕໍ່ ສປປ ລາວ, ຜົນງານດັ່ງກ່າວ ເປັນການປະກອບສ່ວນອັນສຳຄັນ ໃນການເສີມຂະຫຍາຍ ສາຍພົວພັນມິດຕະພາບ ອັນເປັນມູນເຊື້ອສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ-ສອງລັດ ແລະ ປະຊາຊົນສອງຊາດ ລາວ-ຫວຽດນາມ.
ໂອກາດນີ້, ການນຳຂັ້ນສູງຂອງສອງພັກ, ສອງລັດ ໄດ້ຕີລາຄາສູງ ແລະ ມີຄວາມພາກພູມໃຈ ເຖິງແມ່ນວ່າສະພາບການ ໃນພາກພື້ນ ແລະ ສາກົນ ມີການຜັນແປ ຢ່າງສະຫລັບຊັບຊ້ອນ, ແຕ່ການພົວພັນມິດຕະ ພາບ ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ຍັງສືບຕໍ່ໄດ້ຮັບການເສີມຂະຫຍາຍ ທັງລວງກວ້າງ ແລະ ລວງເລິກ, ການພົວພັນດ້ານການເມືອງ ສືບຕໍ່ໄດ້ມີຄວາມເລິກເຊິ່ງ, ໄດ້ຢືນຢັນຄືນ ກ່ຽວກັບການຈະຮ່ວມມື ສືບຕໍ່ເສີມຂະຫຍາຍ ສາຍພົວພັນພິເສດ ທີ່ປະທານໂຮ່ຈິມິງ, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ເຄົາລົບຮັກ ໄດ້ສ້າງ ແລະ ຖະນຸຖະໜອມມານັ້ນ ໃຫ້ນັບມື້ແຕກດອກອອກຜົນ ແລະ ມີປະສິດທິຜົນຍິ່ງໆຂຶ້ນ, ສືບຕໍ່ສຶກສາອົບຮົມ ປະຊາຊົນສອງຊາດ, ພິເສດ ແມ່ນຄົນຮຸ່ນໜຸ່ມໃຫ້ຮູ້ ກ່ຽວກັບມູນເຊື້ອຄວາມສາມັກຄີ ລາວ-ຫວຽດນາມ ຖືເປັນຄວາມຮັບຜິດຊອບຂອງກັນ ໃນການປົກປັກຮັກສາ ຕໍ່ຜົນປະໂຫຍດຂອງຊາດ ກໍຄື ເພື່ອສັນຕິພາບທິດຕະພາບ ແລະ ການຮ່ວມມື ຕະຫລອດໄປ.
© ໂຕະນໍ້າຊາ | tonamcha.com___________